**Juhatuse 12. mai 2020 koosoleku PROTOKOLL**

Kell 14 -17 online MS Teams keskkonnas

**Koosolekut juhatas:**Kristo Reinhold

**Protokollis**: Märt Viileberg

**Osavõtjad:** Juhatuse liikmed, Kristo Reinhold, Mart Aguraiuja, Krister Peetmaa, Jevgeni Lištšina ja Märt Viileberg

Kutsutud: Arles Taal

Puudusid: Janek Sulev ja Argo Stallmeister

**Koosoleku päevakord:**

1. Päevakorra kinnitamine

2. Eelmise koosoleku protokolli kinnitamine

3. EETELi aastaaruande 2019 kinnitamine

4. Ülevaade EETELi juubeli tähistamisest

5. Välisvõrkude ehituse toimkonna läbirääkimised Elektrileviga töömahtude osas

6. Toimkonna reglemendi uuendamine

7. Ülevaade kutseksamiete korraldamisest

8. Ülevaade ETIM grupi tegevuse aktiveerimisest

9. Muudatused liikmeskonnas

10. EETELi kardivõistluse korraldamine

11. EETELi liikmete käibe trendi tellimine

**Koosoleku käik:**

1. **Koosoleku päevakorra kinnitamine**

Päevakord kinnitati.

1. **Eelmise juhatuse koosoleku protokolli kinnitamine**

Protokoll kinnitati.

1. **EETELi aastaaruande 2019 kinnitamine**

Käesoleva aasta kevadel traditsioonilist üldkoosolekut ei toimu, seetõttu on liimete poolt vaja liidu aastaaruanne kinnitada teisiti.

**Otsustati** saata liikmetele digitaalseks kinnitamiseks aastaaruanne koos audiitori otsusega.

1. **Ülevaade EETELi juubeli tähistamisest**

Tegevjuht andis ülevaate tähistamisest

• EETELi kodulehele on lisatud juubelilogo ja uuendatud EETELi tutvustust

• Elektrialas nr 3 on ilmunud juhatuse esimehe juhtkiri, tegevjuhi artikkel ülevaatega EETELi tegemistest aastatel 2015-2020 ja arendusnõuniku artikkel kokkuvõtliku ülevaatega liikmete teadustöö ja teadliku koostöö alasest küsitlusest

• Elektrialasse nr 4 ilmub hulgimüüjate ja tootjate toimkonna juht Peeter Mati juhtkiri ja on plaanis avaldada ka artikkel projekteerijate toimkonna juht Argo Stallmeistri sulest

* Elektrialasse nr 5 ja 6 on sisepaigaldajate ja välisvõrkude ehitajate toimkondade juhtidele ettepanek artiklite kirjutamiseks

• Juubelisündmuste korraldamine 16.oktoobril 2020, sh konverents, üldkoosolek ja galaõhtu on kokku lepitud nii ruumide, esinejate kui väliskülaliste osas

• EETELi teenetemärkide kandidaatide esitamine juhatuse liikmete poolt on kavas lõpetada juunikuu juhatuse koosolekuks

**Info võeti teadmiseks.**

1. **Välisvõrkude ehituse toimkonna läbirääkimised Elektrileviga töömahtude osas.**

Toimkonna juht Jevgeni Lištšina andis ülevaate toimunud läbirääkimistest, mis paraku ei ole andnud selgust kuipalju ära jäävatest plaanilistest elektrivõrgu hooldustöödest asendatakse raampartneritele uute tellimustega. EETELi juhatuse avalikule pöördumise vastukaja adressaatidelt ei olnud veel tulnud.

**Otsustati** jätkata läbirääkimisi ja jätkata jaotusvõrgu elektrike koolitusega eeloleval õppeaastal.

1. **Toimkonna reglemendi uuendamine**

Vaadati üle hulgimüüjate ja tootjate toimkonna juht Peeter Mati ettepanek erialatoimkonna reglemendi uuendamiseks.

**Otsustati** uuendatud reglement kinnitada kõigi erialatoimkondade poolt kasutamiseks.

1. **Ülevaade kutseksamite korraldamisest**

Vaadati üle kutseandmise ala juht Urmas Leitmäe kirjalik aruanne kutseeksamite korraldamise hetkeseisust juunis ja augustis, mis võib veel muutuda seoses eriolukorrast tulenevate mõjudega kutsekoolide õpilaste valmisolekuga eksamitel osaleda.

**Info võeti teadmiseks.**

1. **Ülevaade ETIM grupi tegevuse aktiveerimisest**

Sissejuhatuse tegi tegevjuht, kes informeeris eelkokkuleppest ETIM Finland juht Magnus Sireniga korraldada ETIMit tutvustav online seminar 11. juunil. Tegevjuht on teinud SLO AS juhatuse esimees Heiki Liiserile ettepaneku hakata ETIM grupi juhiks ja arendusnõunikule pöörata järgnevalt põhitähelepanu just ETM alase tegevuse aktiveerimisele ja olla kontaktisikuks EETELi ja ETIM Internationali vahel.

**Seejärel lepiti kokku,** et arendusnõunik koostab vastava tegevuskava, mis lähiajal ETIM grupi ja juhatuse esinduste poolt läbi arutakse ja esitatakse juhatusele kinnitamiseks.

1. **Muudatused liikmeskonnas**

Lahkumisavaldused on esitanud Edites OÜ, Firstel Group OÜ ja W.E.G Eesti OÜ.

Võeti teadmiseks, et:

* Firstel Group OÜ on avaldusest loobunud pärast välisvõrgu ehituse toimkonna juht Jevgeni Lištsinaga läbirääkimisi
* Edites Oüga on pidanud avaldusest loobumiseks läbirääkimisi sisepaigaldajate toimkonna juht Krister Peetmaa ja jätkamas projekteerijate toimkonna juht Argo Stallmeister
* W.E.G. Eesti Oüga on pidanud läbirääkimisi lahkumise põhjuste välja selgitamiseks tegevjuht ja saanud kinnitust, et aasta lõpuni jääb liige alles, et aru saada liikmeks oleku otstarbekusest
* Morek IT Oüga on liikmeks astumise ettepanekust rääkinud juhatuse esimees Kristo Reinhold ja jätkab hulgimüüjate ja tootjate toimkonna juht Peeter Matt

**Info võeti teadmiseks.**

1. **EETELi kardivõistluse korraldamine**

Arutati traditsiooniliselt juunis kardivõistluse korraldamise poolt- ja vastuargumente.

**Otsustati** võimalusel korraldada võistlus septembris ja vastav otsus teha augustis kui olud on selgunud.

1. **EETELi liikmete käibe trendi tellimine**

EETELi liikmed, eeskätt hulgimüüjad, on teinud ettepaneku liikmete käibe trendi igakuiseks jälgimiseks ja võrrelda seda eelmise aasta sama kuuga võimalusel liidu liikmete eri gruppide lõikes.

**Otsustati** uurida võimalusi selle töö tellimiseks vastava ala kogemusega ettevõtetelt.

**Järgmine juhatuse koosolek toimub 9. juunil 2020 kell 14-17 ohutusnõudeid järgides Tehnopoli nõupidamiste ruumis Jupiter kõiki ettevaatusreegleid täites.**

Koosoleku juhataja Kristo Reinhold

Protokollija Märt Viileberg